© 2022 Franckh-Kosmos Verlags-GmbH & Co. KG, Stuttgart, Germany
Title of the German Original: Pies, Potenz auf Rezept

A teljes program németül megtalálható: kosmos.de/herbig

Christoph Pies: www.doc-pies.de

Képek forrása:
15 illusztráció: Mascha Greune, München
www.mascha.greune.de
A medencefenék ábra: © BeBo® Gesundheitstraining

Fordította: Szabó Zsuzsa
Szaklektor: Dr. Varga Bálint

Hungarian translation © Szabó Zsuzsa, 2024
Hungarian edition © Scolar Kiadó, 2024

Minden jog fenntartva. A mű egyetlen részlete sem használható fel, nem tárolható és nem sokszorosítható a kiadó előzetes írásbeli engedélye nélkül.

Köszönjük, hogy a Scolar Kiadó könyvét választotta. Iratkozzon fel hírlevelünkre a www.scolar.hu honlapon, vagy keressen minket közösségimédia-csatornáinkon:

instagram.com/scolarkiado, facebook.com/scolarklub, tiktok.com/@scolarkiado

Scolar Kiadó, 2024

1026 Budapest, Gábor Áron utca 28.

Tel.: (06 1) 466 7648

scolar@scolar.hu; www.scolar.hu

Felelős kiadó: Érsek Nándor
Felelős szerkesztő: Kis Kós Antal
Korrektor: Balogh Gabriella

ISBN 978-963-509-993-1

Az elektronikus verziót készítette az eKönyv Magyarország Kft.

www.ekonyv.hu

A könyvben szereplő információk nem helyettesítik az orvosi konzultációt. A javallatokkal, ellenjavallatokkal, figyelmeztetésekkel, óvintézkedésekkel, potenciális nem kívánatos eseményekkel és minden további információval kapcsolatban egyeztetni kell a kezelőorvossal. A kiadó nem vállal felelősséget a könyvben található javaslatok alkalmazásából eredő egészségügyi vagy bármilyen egyéb kár miatt.

TARTALOM

BEVEZETÉS – Potencia receptre!

MI AZ IMPOTENCIA?

I. RÉSZ – Az alapok

HOGY VANNAK? – Adatok és tények a férfiak egészségével kapcsolatban

HOGY MŰKÖDIK? – A pénisz és az erekció

A pénisz

Az erekció

HOGY JÖN LÉTRE? – Okok és rizikófaktorok

A véráramlás zavara

A vérkiáramlás problémái

Az idegrendszer zavarai

A hormonháztartás zavarai

Pszichés zavarok

A pénisz szervi megbetegedései

Jóindulatú prosztatamegnagyobbodás (BPH)

Egyéb megbetegedések

Drogok

Gyógyszerek

HOGY ÁLLNAK? – Az IIEF-5-kérdőív – önteszt az erekciós zavarok meghatározásáran

Erektilis Funkciók Nemzetközi Indexe (IIEF-5)

II. RÉSZ – Az öt alappillér

ELSŐ ALAPPILLÉR: TARTÓERŐ, AMELY GONDOSKODIK A KEMÉNYSÉGRŐL – A medencefenék

A medencefenék anatómiája

A medencefenék feladata

Hol találom a medencefeneket, és hogyan tudom aktiválni?

Egyszerű gyakorlatok minden napra

Medencefenék és prosztata

A medencefenék és a korai magömlés

Mivel jár a medencefenéki torna?

MÁSODIK ALAPPILLÉR: MOZGÁSSAL ELÉRT NEMI IZGALOM – Szív- és érrendszeri torna

A sport hatékony!

Mérsékelt aktivitás

Aktív hétköznapok

Mindig jó egy kis kombináció

HARMADIK ALAPPILLÉR: FORRÓ KRUMPLI – Táplálkozás

Milyen szerepet játszik a túlsúly?

Táplálék-összetevők – Zsír, cukor, fehérje

NEGYEDIK ALAPPILLÉR: NYUGALOMBAN AZ ERŐ – Mentális gyakorlatok

Mi a normális?

Meditáció

Változtatni a szokásokon

ÖTÖDIK ALAPPILLÉR: BESZÉLJÜNK RÓLA! – Szexuálterápia

A hamburgi modell

Érezni, ez minden – Gyakorlatok a test észlelésére

III. RÉSZ – Az urológus eszköztára – További terápiás eszközök erektilis diszfunkció esetén

KÉK PIRULA – Viagra és társai

INJEKCIÓ – Barlangostest-injekciók

PUMPA – Vákuumos segédeszközök

PROTÉZIS – Barlangostest-implantátum

ENERGIALÖKET – Lökéshullám-terápia

IV. RÉSZ – Extrák

„ÜZEMANYAGOK” – Hasznos élelmiszerek

A tesztoszteronszintet és a libidót befolyásoló ételek

A vérellátás és a potencia javítása

A JELSZÓ: IDŐBEN! – Megelőzés és előrelátás

Mi az az elsődleges prevenció?

Mi a másodlagos prevenció?

Mi a harmadlagos prevenció?

UROLÓGIA VÍRUSOS IDŐKBEN – Potenciazavarok poszt-Covid esetén

EPILÓGUS – Keménynek maradni!

KÖSZÖNETNYILVÁNÍTÁS

JEGYZETEK

FELJEGYZÉSEK

BEVEZETÉS
Potencia receptre!

Potencia receptre? Csábítóan egyszerűen hangzik. Mi, férfiak mind ezt szeretnénk, vagy nem? Hiszen így szoktuk meg: amikor egészségügyi problémánk támad, informálódunk, és gyorsan találunk rá egyszerű és tartós megoldást – legjobb, ha egyszeri és nem túl költséges eljárást. Témánk, a potenciazavar esetén ez így nézne ki: felkeressük az orvost, megkapjuk a receptet, és már meg is oldódott minden!

Csakhogy bizonyára sejtik, hogy a dolog nem ilyen egyszerű. Akinek ugyanis potenciazavarok esetén rögtön a Viagra jut az eszébe, hatalmasat téved. Ezekkel a potenciapirulákkal nyilván sikerül az esetek többségében – némi képzavarral élve – felpumpálni a lapos gumit, de az ok, a lyuk a belsőn, továbbra is fennáll, és a gumink ismét leereszt majd. Ezért aztán annak a „recept”-nek, amelyet könyvem ajánl önöknek, egészen másmilyennek kell lennie. Én, ha kell, az önök kezébe adom a recepttömböt és a tollat, hogy mindenki felírhassa magának a megfelelő gyógymódot.

Szuper, gondolhatják most magukban, mit ötölt ki ez a pasas – okos tanácsok nem bizonyított hatások nélkül? Semmi ok az aggodalomra: ebből a könyvből megismerhetik a potenciazavarok kezelésének teljes arzenálját, mely tudományos ismereteken alapul, és kimutatható hatása van – s ezzel nem csupán a potenciájukat, hanem az általános jóllétüket és az életminőségüket is javíthatják, valamint csökkenthetik más egészségügyi problémák – cukorbetegség, magas vérnyomás, érelmeszesedés – előfordulásának az esélyét is.

Bevallom, a Potencia receptre címet figyelemfelkeltőnek szántam, mindazonáltal megvan a maga létjogosultsága, hiszen ezt a terápiakoncepciót Németországban időközben tizenkét hetes tréningprogramként akár fel is írathatják maguknak. Igen, igen, jól olvasták: létezik az „erekció receptre”. 2021 decembere óta a német egészségbiztosítás először támogat egy app segítségével végezhető terápiát. Az alkalmazás neve: Kranus Edera. Ez azért is örvendetes fejlemény, mivel az erekciós zavarok kezelését mindeddig életmódproblémaként tartották számon, és a potencianövelő szereket, mint például a Viagra, amely csupán a tünetet kezeli, de az okokat nem gyógyítja, eddig az egészségbiztosítás nem támogatta, és a jövőben sem fogja. (Ez a tizenkét hetes tréningprogram a magyar egészségügyben nem elérhető. – A szerk.)

E könyv írása közben számos specialistával konzultáltam, akiknek az erekciós zavar a szakterületük, és alkalmam volt hozzáférni a Kranus Health fejlesztőcég tudományos tanulmányaihoz, amiért külön köszönet jár nekik. A cég alkalmazása, a Kranus Edera a kötetben bemutatott elméleteket ülteti át a gyakorlatba. A koncepciót és tudományos hátteret nagy örömmel tárom fel önöknek könyvemben. Megéri hát az olcsó utat választani, és nem drága pirulákat vásárolni. Megígérhetem önöknek, ha az itt bemutatott receptet „váltják be”, azzal egyúttal teljesítik a magukkal és az egészségükkel szemben tett nagy ígéretüket is!

MI AZ IMPOTENCIA?

Kezdjük az elején: Mi is az az erekciós zavar, és milyen gyakran fordul elő? Az impotencián vagy erektilis diszfunkción mi, orvosok azt értjük, hogy a szexuális izgalom ellenére nincs erekció, vagy nem megfelelő. Orvosi meghatározás szerint akkor beszélünk erektilis diszfunkcióról, amikor valaki tartósan képtelen a kielégítő szexuális tevékenységhez szükséges erekció létrehozására, illetve fenntartására.

Majdnem minden második ötven év fölötti férfi szenved hasonló erekciós zavaroktól, s ez a tendencia növekvő{1}. Ez németországi viszonylatban 6–8 millió férfit jelent. (Magyarországon ez a szám 1,5–2 millió. – A szaklektor) E körülménynek azért is akkora a jelentősége, mivel az ötvenes-hatvanas korosztályhoz tartozó, párkapcsolatban élő férfiak csaknem 90%-a szexuálisan még aktív. S ez még a nyolcvanas korosztályban is minden harmadik férfira érvényes. Ha pedig belegondolunk abba, hogy néhány év múlva a férfiak egyharmada hatvan év feletti lesz, az még tovább növeli e körülmény jelentőségét.

Mindazonáltal az erekciós zavarokat azért is kell komolyan venni, mivel szív- és érrendszeri problémák, mint például szívinfarktus vagy agyvérzés, előrejelzői lehetnek. A szervi okok leggyakrabban az érrendszerben keresendők. Mivel a mély péniszartériák mindössze 1–2 milliméter átmérőjűek, és a férfitest legérzékenyebb erei közé tartoznak, az erekciós zavarok lehetnek például érelmeszesedés egészen korai tünetei{2}. Ez az oka annak, hogy miért jelentkeznek a potenciaproblémák évekkel egy szívinfarktus vagy agyvérzés előtt.{3}

De fiatalemberként sem dőlhetünk nyugodtan hátra, mivel az erekciós zavarok minket is megtalálhatnak. Sokrétű okai lehetnek egy hálószobai kudarcnak. Éppen a fiatalabbak körében sokszor nem szervi eredetű, hanem sokkal inkább pszichés probléma miatt nem működik a szex.

Miközben a negyven fölötti férfiak esetében az említett problémák az érrendszerrel vagy hormonális zavarokkal magyarázhatók, addig a negyven év alattiaknál gyakran pszichés problémák okozzák, mint például a stressz, a bizonytalanság vagy a kudarctól való félelem.

Ennek ellenére hozzávetőleg csupán minden második férfi fordul orvoshoz, mivel sokan erős gátlásokkal küzdenek egy ilyen érzékeny téma kapcsán.{4} A feltáratlan esetek száma ennélfogva még magasabb lehet. És ha mégis orvos elé kerül a páciens, akkor gyakran néhány kelendő potencianövelő pirulával „lerázzák”. Mi, orvosok még mindig hajlamosak vagyunk csak az akut problémát kezelni, ahelyett hogy a tágabb képet néznénk, és az egész embert vennénk szemügyre. Sok orvosnak nem marad ideje a mindennapokban arra, hogy kimerítően beszélgessen a páciensével az alapvető összefüggésekről és az életmód-változtatás szükségességéről. Így aztán súlyos rizikófaktorokat nem sikerül idejében feltárni vagy kezelni. Hormonzavarok, depresszió vagy más okok is csupán célzott kérdések nyomán kerülhetnek napvilágra. Ezek az elgondolkodtató tények vezettek arra, hogy könyvemben kitérjek a férfiak egészségére és a férfiak egészséggel kapcsolatos viselkedésére általában.

Milyen terápiakoncepció rejlik a Potencia receptre című könyvben?

A könyvben bemutatott terápia öt alappillérre épül:

∎ A rendszeresen végzett medencefenék-torna lassítja a vér kiáramlását a péniszből, és így segít az erekció fenntartásában.{5}

∎ Az általános állóképességet erősítő sport javítja a szív- és érrendszer működését, különös tekintettel az artériás oxigén- és vérellátásra a barlangos testekben.{6}{7}

∎ A kiegyensúlyozott táplálkozás az egészséges vérkeringés és anyagcsere alapja.

∎ A figyelemerősítő gyakorlatok csökkentik a belső feszültséget és a szimpatikus idegrendszer túlműködését.{8} A mentális tréning segít a test jelzéseinek tudatosításában.

∎ Végül megvizsgáljuk a kapcsolatok mibenlétét is. Az olyan pszichológiai faktorok, mint például a kudarctól való félelem, gyakran potenciazavarokkal járnak, és ezek szintén megterhelik a párkapcsolatot.{9}

Meg fogjuk látni, hogy az erekciós zavarok szinte minden oka és rizikófaktora aktív módon befolyásolható. Csak azonosítani kell ezeket, és kellően motiváltnak lenni ahhoz, hogy elvégezzük a tréninget. Egy átfogó tudományos kutatás kimutatta, hogy az ilyen sokszempontú terápia az életmód-változtatásokkal és fizioterápiás gyakorlatokkal közép- és hosszú távon is hatékony a potenciazavarok kezelésében.{10}

A könyvben tárgyalt eljárások bizonyíthatóan sikeresek{11}, különösen akkor, ha közös stratégiát képeznek. Még az orvosi irányvonalak szerint is első számú terápiaként vagy a gyógyszeres kezelés kiegészítőjeként javasolt.{12}

Ne habozzunk hát, és küzdjünk meg aktív módon a problémákkal! Csupán keveseket kell eltanácsolnom a terápiától: ha például valaki súlyos szívbetegségben szenved, amely miatt mindenféle sporttevékenység káros lehet a számára. Ezenkívül a program minden korosztály számára és minden létező fittségi szinten ajánlott. Természetesen lehetséges csupán a terápia egyes részeit használni, mint például a medencefenék-tornát.

Ó, igen, még mielőtt elfelejteném: a könyv III. részében szeretném megosztani önökkel az egyéb rendelkezésre álló klasszikus terápiamódszereket is. Mi, urológusok eszköztárunk segítségével szinte minden férfinak segíthetünk elindulni a helyes úton. Tartogatok még néhány extrát a végére: tippeket adok a potencianövelő táplálkozáshoz finom falatokkal, közzéteszek egy szűrővizsgálatokat tartalmazó összeállítást, valamint foglalkozom a poszt-Covid szexuális következményeivel is…

I. RÉSZ
Az alapok

HOGY VANNAK?
Adatok és tények a férfiak egészségével kapcsolatban

Jelenlegi hozzáállásunkat az orvostudományban még mindig a „javításra szorul” gondolkodásmód jellemzi – mind a páciensek, mind pedig a költségviselők oldaláról. Csupán akkor kezdünk foglalkozni a betegségekkel, miután azok megjelentek, ellenben ezek elkerülésére Németországban jelenleg a költségvetés alig 4%-a áll rendelkezésre{13}. Miközben a „terápia helyett megelőzés” elve az egészségbiztosításnak hosszú távon jóval gazdaságosabb lenne. Sajnos az egészségügyi rendszerünk még mindig nem úgy épül fel, hogy díjazná az egészséget. Elítélendő módon különösen a férfiak egészségét hanyagolják el – mi, férfiak pedig hajlamosak vagyunk elhanyagolni a saját egészségünket.

Miközben a nőknek láthatóan nem okoz problémát, hogy a legintimebb témákról is beszéljenek, addig mi, férfiak inkább hallgatunk, és az olyan egészségügyi gondokat, mint a prosztata- vagy potenciaprobléma, szeretjük inkább a szőnyeg alá söpörni. A pszichés és érzelmi témák különben is tabuk. A „kemény” férfi, aki mindent kibír: ez a kép csak lassan változik, mert hosszú időn át, történelmileg alakult ki. Konrad Adenauer volt kancellár egy alkalommal ezt mondta: „Vannak dolgok, melyekről még magammal sem beszélek.” A nyilvánosságban a férfiak jólléte csupán a kilencvenes évek elejétől tudatosult igazán, olyan magazinoknak köszönhetően, mint például a Men’s Health. Az orvostudományban egy még fiatal szakterület, az andrológia egyengeti az utat, ám a valódi orvosi egyenjogúság még messze van. És ebben az orvosok sem teljesen ártatlanok. Különösen ha szexuális zavarokról van szó, a rendelőket felkereső, súlyos potenciazavarokkal küzdő pácienseket nem kérdezik ki alaposan minden elképzelhető okra kiterjedően, nem vizsgálják ki teljeskörűen – időhiány, szemérmesség (igen, orvosoknál is előfordul ilyen) vagy tudatlanság miatt.

Ez a hibás hozzáállás leglátványosabban a nők és férfiak várható élettartamának különbségében mutatkozik meg: a német férfiak esetében a várható életkor születéskor 78,6 év, ami majdnem öt évvel kevesebb, mint a nők körében, ahol ez a szám 83,4.{14} (A magyar férfiaknál születéskor 72,55 év a várható életkor, majdnem 7 évvel kevesebb, mint a nők esetében, ahol ez a szám 79,05. – A szaklektor) Vajon miért? Ennek alighanem biológiai okai vannak, mondanánk most, ami azonban csupán részben felel meg az igazságnak. Tudományos felmérések szerint a gének mindössze alig negyedrészt felelősek azért, hogy hány évig élünk: a többit életmódunkkal, a minket körülvevő környezeti hatásokkal és táplálkozásunkkal mi magunk határozzuk meg. A kutatásból kiderül, hogy leszámítva a külső körülményeket, mint a kulturális vagy szociális tényezők, mindössze egy év különbség marad, melynek magyarázata minden bizonnyal genetikai{15}. Jóval fontosabbak tehát a pszichés és szociális körülmények, például az, hogyan látjuk mi, férfiak a szerepünket. Azt tartják rólunk, hogy kedveljük a kockázatot, és nem igazán élünk egészségtudatos módon. Mindazonáltal képzettség és jövedelem alapján nagy különbség mutatkozik: a legmagasabb és legalacsonyabb jövedelmű férfiak várható életkora közötti különbség 6,6 év{16}. A képzettség szintén egyértelmű összefüggést mutat a rizikófaktorokkal, mint a dohányzás vagy a mozgás hiánya.

Amennyiben bárki érintve érzi magát az efféle rizikófaktorok említésekor, azt azzal vigasztalhatom, hogy nincs egyedül: a WHO által megfogalmazott – mozgással,{17} táplálkozással, dohányzással, alkohollal és stresszel kapcsolatos – minimális követelményeknek csupán minden tizedik férfi felel meg! Ez épp elég ok egy kis „továbbképzés”-re.

Néhány kéretlen jó tanács: Ha szeretnénk meghosszabbítani az életünket, házasodjunk meg! Statisztikailag a korai elhalálozás kockázata nőtlen férfiak esetében 58%-kal magasabb, mint a házasoknál.{18} Az ok: a férfiak egy párkapcsolatban a kötődés, az intimitás és támogatás, valamint a társadalmi-gazdasági biztonság magasabb fokát tapasztalják meg, ami nagyobb jólléthez és – betegség esetén – jobb ellátáshoz, gondozáshoz vezet. A feleségek megfoghatják a férjüket a családszeretetüknél, valamint apellálhatnak a felelősségtudatukra. Végül is egy férfinak – apaként és férjként – lehetőség szerint minél tovább ott kell lennie a családja számára. Ötből négy férfi ezzel az érvvel meggyőzhető. Ez a társadalmi nyomás és az egyértelmű felelősség egy stabil párkapcsolaton belül egészségesebb életmódhoz vezet. A „papucsférjek” tehát tovább élnek, mint a „magányos farkasok”.

Akinek mégsem adatik meg a megfelelő élettárs vagy pár, annak rendszeresen az orvosára kell hagyatkoznia. Csakhogy ez sem valósul meg. Az „elmegy a férfi az orvoshoz” fordulat nem csupán az orvosviccek tipikus kezdőmondata, hanem sajnos önmagában vicc, amitől azonban a nevetés a torkunkra forr. Mivel mi, férfiak nem járunk orvoshoz. Vagy legalábbis nem szívesen.

A rákszűréseken való részvétel Németországban elkeserítően alacsony. Valóságos „szűréskerülők” vagyunk. A Koch Intézet egyik közelmúltban végzett felmérése szerint a férfiak csupán 40%-a veszi rendszeresen igénybe a megelőző rákszűrést, míg ez az arány a nőknél 67%.{19} (Magyarországon 2002 és 2020 között 9,6 millió levelet küldtek szét rákszűrésre szóló meghívóval. A címzettek 42%-a, nagyjából négymillió ember ment el a szűrésre. – A szerk.)

Ez egyébként abból a szempontból nem is túlzottan meglepő, hogy a meglévő ajánlatok eddig szinte kizárólag a nőket célozták meg. A lányok számára már pubertáskortól vannak felvilágosító és szűrőprogramok, de a férfiaknak szóló hivatalos urológiai szűrés csupán ötvenéves korban kezdődik. Ráadásul mi, férfiak ezt az alapellátást sem használjuk ki megfelelően, mivel nálunk az azt megelőző években nem alakult ki az egészségtudatosság.

Sokan ebben az életkorban még egyszerűen egészségesnek érzik magukat, és nem érzik szükségét egy alapos felülvizsgálatnak. Csak amikor megjelennek a panaszok, akkor keressük fel a sürgősségit, és várunk sürgős megoldást. A kritikus fázis azonban, amely döntő a jövő szempontjából, életünk középső szakasza. Sok férfi panaszkodik aztán ízületi kopásokra, a szív- és érrendszer érzékenységére vagy kezdődő memóriazavarokra. A rákban történő megbetegedés valószínűsége ugyanúgy nő, akárcsak a különböző népbetegségek, mint a magas vérnyomás és a cukorbetegség esélye. Az immunrendszerünk gyengül, és a védő stresszhormonok, valamint a tesztoszteron szintje egyre alacsonyabb lesz. Ezért is fontos, hogy minél előbb kialakítsunk egyfajta egészségtudatosságot.

A müncheni Ludwig Maximilian Egyetem 11 500 résztvevővel készült friss felmérése szerint a férfiak egyharmada a szégyenérzetet, majdnem fele pedig a kényelmességet nevezi meg okként, amiért nem mennek orvoshoz.{20} De vannak nagyon gyakorlatias és banális magyarázatok is a szűréseken való csekély számú részvételre, mint például az időhiány. A legtöbb orvos ugyanis csupán abban az időpontban rendel, amikor a legtöbb férfi a munkáját végzi. És a dolgozó férfiak több mint 90%-a teljes munkaidőben dolgozik.{21}

A legfontosabb oknak azonban egészen más tényező látszik. A felmérések szerint ugyanis, bár négyből hárman kifejezetten félnek a betegségtől, mégsem élnek a felkínált lehetőséggel attól tartva, hogy a diagnózis kedvezőtlen lesz, és számolniuk kell az ebből fakadó kellemetlen következményekkel.

A betegség ugyanis egyenlő a gyengeséggel, és az nem illik egy erős férfihoz. Ez egyfajta struccpolitika, mellyel mi, férfiak gyakran élünk: fejünket a homokba dugjuk, és nem akarunk se látni, se hallani.

Összefoglalva: nem lehet ránk, férfiakra kívülről ráerőltetni az egészséget, az túlnyomórészt mindenki egyéni felelőssége marad.

Csakhogy mind a betegségről való hallgatáson, mind a szűrővizsgálatok iránt tapasztalt érdektelenségen, mind pedig a kockázatos életmódon változtathatunk! És itt jön be a digitális világ: épp az érintett tabutémák esetében látok óriási lehetőséget abban, hogy a férfiak telemedicinális módon jóval kevesebb gátlás mellett vehessék igénybe a szakorvosi tanácsadást közvetlenül az otthonukban, és ily módon diszkréten informálódhassanak, motiválódjanak és támogatást kapjanak. A trend már feltartóztathatatlan.

A szakértők azt jósolják, hogy az online egészségügyi rendelvények száma 2035-re meghaladja a márkás vényköteles gyógyszereket.{22} Az előrejelzések az orvosi oldalon is azt mutatják, hogy ennek az évtizednek a végéig a német orvosok 60%-a „digital-first” doktor lesz, azaz a tanulmányaikat már digitális egészségügyi segítők használatával végzik. Ezek merész állítások, azonban mindenképp hatalmas változást vetítenek előre az egészségügyi ellátás jövőjére vonatkozóan. Ami az urológiát és a férfiak egészségét illeti, azt gondolom, hogy épp a szexuális megbetegedéseknél van a legnagyobb esély a digitális kezelés sikerére, mivel ezeket a megbetegedéseket a viselkedési tényezők erősen befolyásolják.

HOGY MŰKÖDIK?
A pénisz és az erekció

Még mielőtt a következő fejezetben eljutnánk könyvünk tulajdonképpeni témájához, az erekciós zavarokhoz, tekintsük át röviden a pénisz anatómiáját, illetve az erekció normális lefolyását. Ezt azért tartom fontosnak, mert már a gyakorlatias alaptudás átadása is pozitív hatást képes gyakorolni egy kezelés során.

A pénisz

A pénisz két tekintetben is a „legprominensebb” része a férfi nemi szervnek. Két részből áll: a törzsből és a makkból. A makk tetején található a húgycsőnyílás, ahol vizeléskor a vizelet, ejakulációkor pedig az ondó távozik. A törzs belsejében, a pénisz hosszában, a felső részen két barlangos test helyezkedik el a szeméremcsonthoz tapadva, mindkettőt vérerek labirintusa szövi át. A pénisz alsó részén, középen egy szivacsos test a húgycsövet öleli át. A verőerek kitágulnak, a véráramlás fokozódik, és feltölti a szivacsszerű testeket.

Nyugalmi állapotban a pénisz átlagosan 9 centiméter hosszú, teljes erekció során 13 centiméter.{23} Az erre vonatkozó adatok a szakirodalom alapján országról országra jelentősen eltérők lehetnek.

Azt feltételezik, hogy a területenkénti különböző péniszméret azzal függhet össze, hogy ahol nagyobb volt a konkurencia a nőkért, ott az evolúció nagyobb péniszméretet eredményezett. Az átlagos méretek említése mindig pszichológiai problémát okoz, mivel a lakosság jelentős része természetesen ezen értékek alá tartozik. És ki az, aki örülne ennek? Egy több mint 25 ezer férfi bevonásával készült vizsgálatban a megkérdezettek mindössze 55%-a volt elégedett a péniszméretével. 45%-uk szeretett volna nagyobb péniszt, és csupán 0,2%-uk kisebbet{24}. A nők többsége azonban teljesen elégedett partnere péniszméretével, és úgy véli, ennek nincs jelentősége abban, hogy mekkora valószínűséggel éri el az orgazmust.

Mindazonáltal az átlagos emberi pénisz még így is jóval nagyobb, mint lennie kéne. Összehasonlítva más emlősök hímjeivel a nőstényekhez képest egészen óriási. Minden emlősállat közül a kék bálnának van a legnagyobb pénisze: 2,4 és 3 méter közötti értékkel. Az embereknél egyébként kétféle pénisztípust különböztetnek meg. A gyakoribb a „vérpénisz” (grower), amely az erekció során jelentősen kitágul és megnő, a másik pedig a „húspénisz” (shower), amely nyugalmi állapotában is nagynak látszik, az erekció közben azonban már nem sokat növekszik. A sokszor hallott legendákkal ellentétben nincs semmilyen összefüggés az orr hossza vagy a cipőméret és a pénisznagyság között. Csupán a gyűrűsujj és a mutatóujj méretkülönbsége kapcsán mutatható ki összefüggés: minél hosszabb a gyűrűsujj a mutatóujjhoz képest, annál nagyobb a pénisz. Ez pedig az anyaméhben lévő tesztoszteron hatásával magyarázható.{25}

Az erekció

Ahhoz, hogy létrejöjjön az erekció, sok feltételnek kell teljesülnie: először is kell hozzá a megfelelő hormonális egyensúly. És igen, pontosan: lennie kell vágynak, vagyis libidónak. Ebben a tesztoszteron játssza a főszerepet. Az erekció az agyból indul ki különféle jelek összjátékának köszönhetően, vagyis az agy „erotikus inger”-t bocsát ki valaminek a hatására, amit láttunk, éreztünk, hallottunk, szagoltunk vagy gondoltunk. Az ingerületátvivő anyagok (neurotransmitter) kémiai molekulák, melyek üzenetet szállítanak a gerincvelőhöz, ahonnan a szeméremideget (nervus pudendus) stimulálják. A szeméremizomzat aktiválása blokkolja a vérkiáramlást a barlangos testekből. A pénisz véredényeinél a szimpatikus és paraszimpatikus, vagyis a vegetatív idegrendszerünk veszi át az irányítást. A paraszimpatikus idegrendszer felel a pihenésért, az emésztésért, de a szexuális izgalmi állapotokért is (rest and digest). Az erekció létrejöttekor a paraszimpatikus idegrendszer gondoskodik a véredények kitágulásáról és a barlangos testekbe történő véráramlásról. Ezzel szemben a szimpatikus idegrendszer az „üss vagy fuss” (fight or flight) reakciókért felelős, vészhelyzetekben aktiválódik, és érthető módon gátlóan hat az erekcióra.

Vagyis: a barlangos testekben az idegrendszerből érkező jelek kémiai láncreakciót indítanak el, melynek során először nitrogén-oxid (NO), majd a legfontosabb erekciós hajtóanyag, ciklikus guanozim-monofoszfát (cGMP) szabadul fel. A cGMP pedig számos köztes lépés során L-arginin aminosavból képződik. Minél több áll ebből rendelkezésre, annál tartósabb és keményebb az erekció.

A vérerek izomsejtjeinek ellazulása gondoskodik az artériák kitágulásáról és a barlangos testekbe történő véráramlásról. A megnövekedett nyomás következtében a vénák összenyomódnak, és a véráramlás lelassul, a pénisz pedig kemény marad. Erekció során a barlangos testekbe mintegy negyvenszer több vér áramlik, mint ernyedt állapotban, és a barlangos testek mérete három-négyszeresére nő. Mindaddig, amíg a beáramló vér mennyisége nagyobb a kiáramló vér mennyiségénél, fennáll az erekció.

Az izgalmi ciklus négy fázisra osztható a férfiak esetében: a fent leírt izgalmi fázis után következik a platófázis, mely a pénisz maximális erekcióját jelenti. Ezután jön az orgazmus fázisa a magömléssel, végül pedig az elernyedési fázis. Az orgazmus eléréséhez néhány területnek ki kell kapcsolnia az agyban, többek közt a veszély- és riadóztató központnak, valamint a bizonytalanságért és gondokért felelős területeknek. A szimpatikus idegrendszer tehát ez idő alatt nem lehet aktív.

Ejakuláció előtt létrejön az ondó a prosztata és az ondóhólyag által termelt váladékból és a here által termelt, a mellékherében tárolt spermiumokból. Magáról az ejakulációról nem az agy gondoskodik, hanem a gerincvelőben lévő erekciós központból érkező impulzus. Kilövelléskor reflexszerűen bezárul a hólyag belső záróizma, miközben a húgycső külső záróizma kinyílik. Az ondóvezeték és a prosztata izommozgása hullámszerű ritmusban löki ki az ejakulátumot a húgycsőből, mintegy 1 másodperces időközönként, a medencefenék támogatásával. Egy átlagos orgazmus a férfiaknál 6 másodpercig tart, míg a nők 23 boldog másodpercig élveznek.

Ha a véráramlás az orgazmus után megszűnik, és a vénák ismét átjárhatóvá válnak, a pénisz megint elernyed. Ehhez a foszfodieszteráz-5 enzimre (PDE-5) van szükség. A PDE-5 gondoskodik arról, hogy a cGMP-molekulák ismét felépüljenek, és a véráramlás csökkenjen. Ennek a PDE-5 enzimnek a blokkolásán alapul az ismert potencianövelő szerek, mint például a Viagra hatása, de erről a későbbiekben még szó lesz.

Amennyiben ennek a funkciós láncolatnak egy vagy több eleme nem működik megfelelően, akkor az akadályozza az erekció létrejöttét. Ha az idegi ellátás például cukorbetegség, műtét vagy baleset következtében sérült, akkor a jelek nem jutnak el a péniszhez. Ugyanilyen gátlás keletkezhet bizonyos gyógyszerek vagy alkohol esetén. Leggyakrabban azonban a hajszálvékony péniszartériák összeszűkülése és elmeszesedése okozza a problémát. Így aztán a pénisz érzékeny fokmérőnek számít az általános egészségi állapotunkra vonatkozóan, ami a vérnyomást, az idegi ellátottságot és a hormonháztartást illeti. A reggeli merevedések jó kiindulópont nyújtanak annak eldöntésére, hogy a fellépő problémák szervi vagy lelki eredetűek-e. A paraszimpatikus idegrendszer alvás közben aktívabb, ezért az erekció leggyakrabban a különösen mély REM-alvási szakaszban következik be. Lelki okokra visszavezethető zavarok esetében ezek az éjszakai vagy hajnali merevedések azt jelzik, hogy nagy valószínűséggel nem szervi problémáról van szó.

{1} Johannes et al. Incidence of erectile dysfunction in men 40 to 69 years old: Longitudinal results from the Massachusetts male aging study. 2000.

{2} Chew et al. Male Erectile Dysfunction and Cardiovascular Disease: Is There an Intimate Nexus? 2008.

{3} Baumhakel et al. Erectile dysfunction correlates with left ventricular function and precedes cardiovascular events in cardiovascular high-risk patients. 2007.

{4} Feldman et al. Impotence and Its Medical and Psychosocial Correlates: Results of the Massachusetts Male Aging Study. 1994.

{5} Dorey et al. Pelvic floor exercises for erectile dysfunction. 2005.

{6} Silva et al. Physical activity and exercise for erectile dysfunction: systematic review and meta-analysis. 2017.

{7} Duca et al. Erectile dysfunction, physical activity and physical exercise: Recommendations for clinical practice. 2019.

{8} Sommers Mindfulness in love and love making: a way of life. 2013.

{9} Hartmann Serie: Sexuelle Funktionsstörungen – Psychosomatische Aspekte bei Erektionsstörungen. 2000.

{10} Beecken et al. Thinking About Pathomechanisms and Current Treatment of Erectile Dysfunction – »The Stanley Beamish Problem«. 2021.

{11} Allen et al. Health-Related Lifestyle Factors and Sexual Dysfunction: A Meta-Analysis of Population-Based Research. 2018.

{12} EAU Guidelines. Edn. presented at the EAU Annual Congress Milan. 2021.

{13} Robert Koch-Institut. Gesundheit in Deutschland. 2015.

{14} Statistisches Bundesamt Deutschland – GENESIS-Online 2022. (Magyar forrás: Központi Statisztikai Hivatal – Országosan születéskor várható élettartam, 2022 – A szaklektor)

{15} Luy, M. Die geschlechtsspezifischen Sterblichkeitsunterschiede – Zeit für eine Zwischenbilanz 2002

{16} Goebel et al. The German Socio-Economic Panel (SOEP). 2019.

{17} W. H. O. Global recommendations on physical activity for health. 2010.

{18} Robert Koch-Institut, Kapitel 5 aus Gesundheitliche Lage der.Männer in Deutschland | Beiträge zur Gesundheitsberichterstattung.des Bundes. 2014.

{19} Aerzteblatt.de Manner weiter Vorsorgemuffel. 2018.

{20} Rodler et al. Epidemiology and Treatment Barriers of Patients With Erectile Dysfunction Using an Online Prescription Platform: A Cross-Sectional Study. 2020.

{21} Aerzteblatt.de Manner drucken sich haufiger vor Arztbesuch. 2018.

{22} https://lifesciencenord.de/files/Magazin/LSN-Magazine-2022.pdf

{23} Veale et al. Am I normal? 2015.

{24} Wylie et al. Penile size and the ›small penis syndrome‹. 2007.

{25} Choi et al. Second to fourth digit ratio: a predictor of adult penile length. 2011.